De nyder godt af dansk kultur, har millioner af danske seere og omsætter for over en milliard kroner i Danmark.

Til gengæld bidrager Netflix, HBO og andre udenlandske streamingtjenester ikke for alvor økonomisk til festen. Og det skal ændres, siger Socialdemokratiet og Dansk Folkeparti, der vil tvinge de succesfulde tjenester til at bidrage til produktionen af dansk film og kultur.

Frankrig, Tyskland og mindst syv andre lande i EU har allerede indført lovgivning, som pålægger streamingtjenesterne at spytte i fælleskassen, og Danmark bør være det næste land, som stiller krav om bidrag fra de amerikanske giganter, siger Socialdemokratiets kulturordfører.